**Τίτλος Διδακτικού Σεναρίου:**

**«Ολυμπιακοί Αγώνες: μια πορεία από το χθες στο σήμερα»**

**Φάση «1»**

**Τίτλος Φάσης: «Η προϊστορία των αθλητικών αγώνων»**

**ΦΥΛΛΟ ΕΡΓΑΣΙΑΣ 1**

Αναζητήστε, μέσα από ηλεκτρονικές πηγές, τη μορφή των αθλητικών δραστηριοτήτων σε εποχές, πριν από την επίσημη θέσπισή τους. Η έρευνά σας θα αφορά την Εγγύς Ανατολή και συγκεκριμένα τους λαούς της Αιγύπτου και της Μεσοποταμίας, τους Μινωίτες, τους Μυκηναίους και τέλος την Ομηρική εποχή.

ΟΔΗΓΙΕΣ: Βοηθητικό υλικό υπάρχει στις ενότητες [«Αθλήματα στη μινωική Κρήτη και τη μυκηναϊκή Ελλάδα»](http://www.archaiologia.gr/wp-content/uploads/2011/06/4-3.pdf)**,** [«Από την αρχαία Ολυμπία στην Αθήνα του 1896»](http://www.fhw.gr/olympics/ancient/gr/100.html)& [«Ταυροκαθάψια–Μινωική Κρήτη 1600 π.Χ.»](http://www.logiosermis.net/2013/12/1600.html#.Vgpc55cpqd4).

Αναλυτικότερα, θα απαντήσετε στα ακόλουθα ερωτήματα:

1. Οι λογοτεχνικές και εικονογραφικές πηγές μαρτυρούν την ύπαρξη αθλητικών δραστηριοτήτων στην Αίγυπτο και στη Μεσοποταμία το 3000 π.Χ. Πώς ερμηνεύεται το γεγονός ότι σε αυτές λάμβαναν μέρος μόνο μέλη της βασιλικής αυλής;
2. Προχωρώντας μέσα στον χρόνο, φτάνουμε στη μινωική Κρήτη, όπου γνωρίζουμε ότι διοργανώνονταν αγώνες πυγμαχίας, πάλης και τα λεγόμενα ταυροκαθάψια. Σε αυτούς τους αγώνες είναι έντονο το θρησκευτικό στοιχείο. Συνδέεται αυτό με τα χαρακτηριστικά της μινωικής Κρήτης και τη θέση της θρησκείας σε αυτή;
3. Ακολούθως, στη μυκηναϊκή εποχή πραγματοποιούνταν αγώνες πυγμαχίας και αγώνες δρόμου με τη μορφή «επιτάφιων άθλων». Μελετώντας τα αρχαιολογικά ευρήματα του μυκηναϊκού πολιτισμού θα μπορούσαμε να αιτιολογήσουμε μια τέτοιου είδους πρακτική;
4. Τέλος, στην ομηρική εποχή και μέσα στα ομηρικά έπη, την Ιλιάδα και την Οδύσσεια, συναντούμε εκτεταμένες περιγραφές αθλητικών αγώνων, όπως αρματοδρομίες, πυγμαχία, πάλη, δισκοβολία, τοξοβολία και ακόντιο. Η διαφορά είναι ότι στην Ιλιάδα έχουν τη θέση «επιτάφιων άθλων», ενώ στην Οδύσσεια ψυχαγωγικό χαρακτήρα. Πώς μπορεί να δικαιολογηθεί αυτή η πρακτική;